Eunėjas
Eunėjas (sen. gr. Εὔνευς) – graikų mitologijos personažas, Jasono ir Hipsipilės, Lemno salos karalienės, sūnus. Iš Lemno salos Eunėjas per Trojos karą graikus aprūpindavęs vynu. Laivai, gabenantys vyną, į achajų stovyklą atvykę dešimtaisiais karo metais. Dalį vyno Eunėjas padovanojęs Agamemnonui ir Menelajui, likusią dalį pardavinėjęs kariams. Iš Patroklo už sidabrinę urną išpirkęs belaisvį trojėną Likaoną. Euneidai, žymi Lemno salos kitarininkų šeima, kildino save iš Eunėjo.